KOMISJONI TEATIS EUROOPA PARLAMENDILE, EUROOPA ÜLEMKOGULE JA NÕUKOGULE

majanduse elushoidmiseks vajalike roheliste transpordikoridoride ajakohastamise kohta COVID-19 pandeemia taasleviku tingimustes

I.Sissejuhatus

1.Pärast COVID-19 pandeemia puhkemist 2020. aasta varakevadel sulgesid liikmesriigid rahvatervise kaitse eesmärgil sageli oma piirid killustatult ja koordineerimatult, kusjuures piirid suleti ka kaubaringluseks. See põhjustas alguses häireid ühtse turu toimimisel, sest kaubaveokite ooteaeg piiril oli pikk ja kaubalende ei tehtud ning nii tekkis kaupade tarnel defitsiit ja ebakindlus. Tulemuseks oli ostupaanika ja isegi hädavajalike meditsiinitoodete nappus.

2.Seepärast võttis komisjon 23. märtsil vastu rohelisi transpordikoridore käsitleva teatise, milles järgiti juba vastuvõetud piirihaldusmeetmete suuniseid, et kaitsta inimeste tervist ning tagada kaupade ja esmatähtsate teenuste kättesaadavus. Roheliste transpordikoridoride keskne idee on tagada, et ühtse turu tarneahelad saaksid jätkuvalt toimida ja võimalikku kaubanappust ei teki. Teatises on sätestatud, et olenemata veetava kauba liigist ei tohiks kaubaveokite ooteaeg üleeuroopalise transpordivõrgu (TEN-T) maismaa sisepiiridel paiknevates piiripunktides kesta kokku kauem kui 15 minutit, lisaks on teatises transporditöötajaid käsitlevad sätted.

3.Piiride sulgemine ja muude meetmete või kontrolli taaskehtestamine transporditöötajate suhtes, eelkõige piiril või selle taga, võib just kriisiperioodil põhjustada märkimisväärseid sotsiaalseid ja majanduslikke häireid ning tuua kaubaveo ja logistika valdkonnas, samuti inimeste liikumisel kaasa palju probleeme. Lisaks ei anna piiride sulgemine kaubaveo selles etapis viiruse leviku takistamisel tulemusi.

4.Peamiste roheliste transpordikoridoride maanteepiiridel peeti eesmärgiks seatud maksimaalsest ooteajast üldjuhul hästi kinni.

19. märtsil 2020 olid veoautode piiriületusajad ning järjekorrad väga pikad Saksamaa ja Poola piiril (20–50 km), Saksamaa ja Prantsusmaa piiril (üle 20 km), Tšehhi Vabariigi ja Saksamaa piiril (13 km), Tšehhi Vabariigi ja Slovakkia piiril (16 km), Slovakkia ja Ungari piiril (16 km) ning Ungari ja Rumeenia piiril (16 km). Muudes piiripunktides ulatusid ooteajad ühest tunnist kolme tunnini: nt Prantsusmaa ning Itaalia, Prantsusmaa ja Saksamaa vahel, Sloveenia ja Horvaatia vahel, Ungari ja Rumeenia vahel, Saksamaa ja Belgia vahel, Slovakkia ja Ungari vahel. Kui olukorraga ei tegeleta, võib see lõppeda kaupade siseturu kokkuvarisemise ja tarneahelate katkemisega. Pandeemiakriisi tippajal reisijatevedu peaaegu seiskus. Kaubavedu taastus tänu ELi tasandil võetud meetmetele, mida rakendati koostöös ELi liikmesriikidega. Rohelisi transpordikoridore käsitleva teatise järgimine tähendas piiridel ootamiseks kuluva aja lühenemist ja kaubaveotegevuse olulist paranemist.

5.Nüüd, mil pandeemia on taas jõudu kogumas, on väga tähtis minimeerida uute pandeemiavastaste meetmete kahjulikku mõju majandusele ja ettevõtlusele. Nii tööstus- kui ka transpordisektor said kriisi tagajärjel valusa löögi ning teist korda seda juhtuda ei tohi. Arvestades COVID-19ga seotud kaotuste ränka mõju ja sellest põhjustatud majanduslangust, on majanduse elushoidmine nüüd väga tähtis. Liidu jaoks on kaubavedu majanduse toimimiseks kogu aeg väga vajalik, seda nii liidu kui ka rahvusvahelisel tasandil. See on võimalik üksnes juhul, kui kaubad ja teenused saavad hästi toimival ja tugeval ühtsel turul vabalt liikuda ning transporditöötajatele ja reisijatele on tagatud olulised ühendused niivõrd, kui see on kooskõlas rahvatervise kaalutlustega. Ettevõtjatel, tehastel, raviasutustel ja kaubandussektoril on vaja tagatist tarneahelate toimimise ja personali liikumise osas, sealhulgas piiriületuse osas.

6.Märtsis 2020 vastuvõetud teatise eesmärk on ka täna aktuaalne. Nüüd, seitse kuud pärast esmast meetmete kehtestamist on vaja mõningaid rohelisi transpordikoridore käsitlevas teatises esitatud põhimõtteid saadud kogemuste põhjal tugevdada ja pandeemia uue leviku olukorrale vastavaks muuta. Käesolevas teatises esitatakse meetmed, mis tagavad jätkuvalt kaupade liikumise ja transporditöötajate piiriülese vaba liikumise, võttes arvesse nii tervise kui ka majandusega seotud probleeme, millega me praegu silmitsi seisame.

7.Selleks et ELi roheliste transpordikoridoride algatuste abil oleks jätkuvalt võimalik majandust igati toetada ja selle taastumisele kaasa aidata, on meil vaja kõrvaldada takistused ja säilitada toimiv ühtne turg. See tähendab sujuvat kaubavedu, oluliste transporditöötajate toetamist, mitmeliigilise transpordi paremat logistikat ning reisijatele minimaalse ühenduvuse tagamist igal ajal. Ühtse turu kriisiks valmisoleku tagamisel on koordineerimine, koostöö ja läbipaistvus osutunud hädavajalikuks ning on seda ka edaspidi.

II.Roheliste transpordikoridoride ajakohastamine: kaubaveo ja logistika sujuvuse tagamine

8.90 % TEN-T võrgu 178 piiriületuspunktist järgib rohelisi transpordikoridore käsitlevas teatises sätestatut, kuid umbes 5 % piiriületuspunktides tuleb endiselt oodata palju kauem kui 15 minutit, seda enamasti ELi kuuluvatel, kuid Schengeni alasse mittekuuluvate riikide piiridel. Et toetada kaubavooge ja transporditööstust, tagada tarneahelate kättesaadavus ja vältida kaubanappust, on aeg tagada, et võimalikult väheste viivituste esinemiseks tehakse vajalikud liikluskorraldused, pakutakse tugiteenuseid ja tagatakse vajalike seadmete olemasolu.

9.Kuna liikmesriigid võtavad uusi meetmeid ja osalisi liikumispiiranguid kehtestatakse üha enam, on juba praegu teateid ja näiteid selle kohta, et transporditöötajate suhtes kohaldatakse karantiini, puhkealad on suletud ja juhid ei saa luba uuendada. Seega tuleks sujuva transpordi huvides jätkata rohelisi transpordikoridore käsitlevas teatises esitatud meetmete rakendamist ning vajaduse korral neid veelgi tõhustada, et olenemata muude kehtivate sanitaarmeetmete ulatusest tagatakse vähemalt järgmine:

-kõiki kaubaveokeid ja kaubalaevu ning kõiki transporditöötajaid koheldakse ka edaspidi mittediskrimineerivalt, olenemata sõiduki või laeva päritolust, sihtkohast, registreerimisriigist või juhi (meeskonna) kodakondsusest;

-mis tahes liiki kaupu vedavad sõidukid saavad kasutada rohelise transpordikoridori piiriületuspunkte;

-COVID-19ga seonduvaid täiendavaid piirületusmenetlusi välditakse ja tehakse üksnes rangelt vajalikud menetlused. Kaubaveokite juhtidelt ei nõuta muude dokumentide kui isikut tõendavate dokumentide ja juhiloa esitamist;